Radio-aanbieder vas oor ‘seksuele dreigemente’Foto: SAPD/Facebook ŉ Bekende aanbieder by ŉ radiostasie in Port Elizabeth in die Oos-Kaap is Dinsdag by sy werkplek in hegtenis geneem nadat hy glo ŉ 22-jarige vrou herhaaldelike geteister het en glo oor die telefoon gedreig het om haar seksueel aan te rand. Die aanbieder van Kingfisher FM is omstreeks 12:15 deur polisiebeamptes wat in die geheim gewerk het, by die radiostasie se perseel in die King’s Court-kompleks in Buffelsfonteinweg in hegtenis geneem. The Times berig dit is die eerste inhegtenisname van sy soort in die stad waar geen fisiese kontak of aanranding was nie. Owerhede wou nie veel oor die inhegtenisname uitbrei nie, maar het wel bevestig dat die eenheid teen gesinsgeweld, kindermishandeling en seksuele oortredings die ondersoek lei. Die aanbieder staan tereg op ŉ aanklag van seksuele aanranding en sal na verwagting Woensdag in die hof verskyn. Alan Ahlfeldt, die stasiebestuurder, het Woensdag in ŉ verklaring die inhegtenisname bevestig. Hy het gesê die aanbieder werk as vryskut vir die stasie en bied ‘n naweekprogram aan. Hy het glo ook sy eie sakeonderneming. “Kingfisher sal nooit enige mishandeling goedkeur nie. Inteendeel, ons streef daarna om in die liefde van Christus hoop, uitnemendheid, egtheid en verhoudings te bou,” het Ahlfeldt gesê. “Ons by Kingfisher is heftig gekant teen die misbruik van mense of ons omgewing en ons bid dat die waarheid geopenbaar sal word. Ons glo dat die wet sal seëvier en dat geregtigheid sal geskied.”